《避暑椒山呈潘师清》
宋代·钱亿年

凉风生层峦，炎日遮叠嶂。
我来兹地游，主焉乐清旷。
为吏即华兹，愧临士民上。
老丑畏近人，筋骸非少壮。
知止远卑辱，奚敢谓高尚。
龊龊方自持，良心未容放。
促柱有繁音，庞聒无清唱。
却暑御絺綌，自修终弭谤。
居闲无适莫，且免萦重恙。
俯仰心不惭，无言亦疏畅。

作者简介：钱亿年（一一○○～一一八四），字伯寿，浦江（今属浙江）人。遹孙。高宗绍兴初以荫入仕。孝宗乾道初以右朝散大夫致仕。五年（一一六九），落致仕，除权利州路提点刑狱，未赴。淳熙十一年卒，年八十五。有《云巢集》，已佚。《敬乡录》卷三有传。今录诗七首。